Rathajatra

Rathajatra ( „ratų kelionė“) – hinduistinė šventė, kurios metu dievybių atvaizdai (mūrčiai) iškilminga procesija gabenami gatvėmis. Atvaizdai gabenami tam tyčia suręstais puošniais vežimais (ratha- „ratais“) ir yra traukiami maldininkų.

Rathajatros tradicija visų pirma susijusi su vaišnavimu, ypač Džaganathos kultu Orisoje ir kitur rytų Indijoje. Žymiausia yra Purio rathajatra, vykstanti vidurvasarį (ašadhos mėnesį). Procesijoje traukiamas ne tik Džaghanatho mūrčio vežimas, bet ir jo palydovų – brolio Balabhadros ir sesers Subhadros. Kita žymi rathajatra vyksta Bengalijoje, Šryrampuro kvartale Maheše. Ji taip pat skirta Džaganatho garbei. Mažesnesnės Džaganatho rathajatros vyksta daug kur kitur Orisoje, Vakarų Bengalijoje, Bangladeše. Panašios rathajatros vietomis rengiamos Šivos, džanų tyrthankarų, nepalių dievybių garbei.Pratapaditya Pal; Stephen P. Huyler; John E. Cort; et al. (2016). Puja and Piety: Hindu, Jain, and Buddhist Art from the Indian Subcontinent. University of California Press. pp. 72–74 

Kadangi Džaganatha laikomas vienu iš Krišnos pavidalų, jo rathajatros tradiciją yra perėmusi Tarptautinė Krišnos sąmonės organizacija. Krišnaitai įvairiuose pasaulio miestuose rengia rathajatras. Lietuvos krišnaitai jas rengia Vilniuje, Kaune, Šiauliuose, Mažeikiuose, Palangoje, Kėdainiuose.Indijos kultūros atspindžiai – Kėdainių gatvėmis riedės įspūdingas vežimas , Rinkos aikštė, 2019 m. birželio 20 d.

 Šaltiniai 

Kategorija:Hinduizmo šventės